Samewerking sleutel tot groei vir landbou | Netwerk24
Samewerking sleutel tot groei vir landbou
Deur Vida Booysen 20 April 2017 17:36
TP Nchocho, uitvoerende hoof van die Landbank.
Finansiering alleen is nie die enigste katalisator vir groei in die landbousektor nie. Die oordrag van vaardighede van groot kommersiële boere na ontluikende boere, insluitend vroue en die jeug, is ook 'n sleutelkomponent wat groei in die Suid-Afrikaanse landbousektor dryf, sê TP Nchocho, uitvoerende hoof van die Landbank.
Hy het op 'n mediakonferensie van dié staatsondersteunde bank gesê die landbousektor moet met die regering en ander belanghebbendes hande vat om sy volle potensiaal te bereik.
"Ons program om met kommersiële tussengangers te werk wat ontluikende boere met die nodige vaardighede toerus, het 'n mosie van vertroue van die Wêreldbank gekry," sê Nchocho.
Die Wêreldbank het krediet van R1,3 miljard voorgeskiet vir dié program en dié finansiering word deur staatswaarborge gesteun.
Nchocho het onder meer verwys na die suksesvolle bemagtigingsprojek wat die Landbank saam met die Sernick-groep van die Noord-Vrystaat aangepak het. Hiervolgens het Sernick in 2016 finansiering by die Landbank vir 60 opkomende boere bekom om onder meer vir hulle 3 000 kalwers aan te koop en hulle te leer hoe om die kalwers in voerkrale te voer. Die projek is vanjaar selfs verder uitgebrei.
Die Landbank was ook betrokke by die Mouton Sitrus-bemagtigingstransaksie sowel as by die verkryging van 25% van die Fruit Farmers Group deur Talis Investments, 'n swartbemagtigingsgroep.
"Dié transaksies is almal onlangs deur die Landbank gefinansier as bewys dat transformasie deur die Landbank moontlik is waar daar 'n gewilligheid en samewerking tussen verskillende rolspelers bestaan," sê Nchocho.
Hy het bygevoeg dat die Landbank van plan is om R3 miljard se toekennings aan die landbousektor te doen waarvan R1 miljard aan ontwikkeling bestee sal word.
"Ons sal voortgaan as deel van ons mandaat om te verseker dat volhoubare finansiering beskikbaar is vir tussengangers om transformasie, groei in die landbousektor, indiensneming, voedselsekuriteit en volhoubare ontwikkeling te bevorder."